**ผลงาน Best practice Service Plan สาขาออร์โธปิดิกส์**

**การประชุมแลกเปลี่ยนเรียนรู้การพัฒนาระบบบริการสุขภาพ (Service Plan Sharing) ครั้งที่ ๕/๒๕๖๑**

**ส่วนที่ ๑**

**ชื่อผลงาน Best practice Service Plan สาขาออร์โธปิดิกส์**

โครงการอบรมการพยาบาลออร์โธปิดิกส์

**กำหนดรูปแบบการนำเสนอ**

🞎 ผลงานทางวิชาการ

🗹 ผลงานนวัตกรรมและสิ่งประดิษฐ์

**ชื่อผู้ส่งผลงาน**

ชื่อ-สกุล นางเพ็ญศิริ คลังเพชร

ตำแหน่ง พยาบาลวิชาชีพชำนาญการ

สถานที่ปฏิบัติงาน โรงพยาบาลนครพิงค์ อ.แม่ริม จ.เชียงใหม่ เขตสุขภาพที่ ๑

โทรศัพท์ ๐๕๓-๙๙๙๒๐๐ ต่อ ๒๔๐๑ มือถือ ๐๘๔-๑๕๐๗๐๕๓ โทรสาร ๐๕๓-๙๙๙๒๒๒

E-mail: klphensiri@gmail.com

ปีที่ดำเนินการ ๒๕๕๙ และ ๒๕๖๑

**ส่วนที่ ๒**

**บทคัดย่อ**

**ความเป็นมาและความสำคัญของปัญหา**

จากนโยบายของกระทรวงสาธารณสุข ในการพัฒนาระบบบริการสุขภาพ (Service Plan) เพื่อให้มีคุณภาพได้มาตรฐาน มีศักยภาพในการดูแลผู้ป่วย ลดความแออัด มีระบบส่งต่อที่มีคุณภาพ ประสิทธิภาพ มีการจัดสรรทรัพยากรอย่างเหมาะสม การเข้าถึงบริการของประชาชนได้ง่าย ลดความซ้ำซ้อน สิ้นเปลืองได้อย่างมีมาตรฐาน ทั่วถึง และเป็นธรรม สอดคล้องกับความต้องการของประชาชนที่เพิ่มขึ้น

แต่เนื่องจากในสภาพการณ์ปัจจุบัน การพัฒนาศักยภาพของพยาบาลในการดูพยาบาลออร์โธปิดิกส์ เพื่อรองรับนโยบายดังกล่าว พบว่า สถาบันที่ฝึกอบรมพยาบาลเฉพาะทางออร์โธปิดิกส์มีน้อย และรับการฝึกอบรมพยาบาลในจำนวนที่จำกัด ไม่สามารถจัดอบรมเพื่อตอบสนองความต้องการได้ทั้งประเทศ ทั้งมีค่าใช้จ่ายสูงในการอบรม รวมทั้งความไม่พร้อมของโรงพยาบาลในการส่งพยาบาลเข้าอบรม เพราะใช้ระยะเวลานานในการอบรมแต่ละครั้ง ทำให้ขาดแคลนพยาบาลในการปฏิบัติงาน พยาบาลผู้เข้าอบรมขาดสิทธิประโยชน์จากหน่วยงานในระหว่างการอบรม ซึ่งเป็นปัญหาเรื้อรังมานาน คณะกรรมการพัฒนาระบบบริการสุขภาพ (Service plan) สาขาหลักออร์โธปิดิกส์ เขตสุขภาพที่ ๑ ตระหนักถึงความสำคัญดังกล่าว จึงทำให้เกิดแนวคิดในการพัฒนาศักยภาพพยาบาลออร์โธปิดิกส์เอง ภายใต้ความร่วมมือของโรงพยาบาลในเขตสุขภาพที่ ๑ โดยได้มีการวางแผนการพัฒนา เพื่อให้สอดคล้องตามหลักแนวคิดพยาบาลเฉพาะทางออร์โธปิดิกส์ ๖ คน ต่อ ๑ หอผู้ป่วยออร์โธปิดิกส์ (๓๒ เตียง)

**วัตถุประสงค์**

1. เพื่อพัฒนาศักยภาพการพยาบาลออร์โธปิดิกส์ ให้กับโรงพยาบาลในเขตบริการสุขภาพที่ ๑
2. เพื่อส่งเสริมและพัฒนาศักยภาพของทีมสหสาขาวิชาชีพออร์โธปิดิกส์ให้กับโรงพยาบาลในเขตบริการสุขภาพที่ ๑ ในการเป็นผู้สอนผู้ให้ความรู้
3. เพื่อให้เกิดการแลกเปลี่ยนเรียนรู้ในการดูแลผู้ป่วยออร์โธปิดิกส์ ของโรงพยาบาลในเขตบริการสุขภาพที่ ๑
4. เพื่อให้เกิดการมีส่วนร่วมของของทีมสหสาขาวิชาชีพออร์โธปิดิกส์ให้กับโรงพยาบาลในเขตบริการสุขภาพที่ ๑
5. เพื่อช่วยลดค่าใช้จ่ายในการส่งคนเข้ารับการอบรม และลดระยะเวลาการอบรม
6. เพื่อช่วยให้แต่ละโรงพยาบาลไม่ขาดแคลนอัตรากำลังพยาบาล ในระหว่างการอบรม
7. เพื่อให้พยาบาลผู้เข้ารับการอบรมได้รับสิทธิประโยชน์ในระหว่างการอบรมได้ตามปกติ

**วิธีดำเนินการ**

1. ประชุมคณะกรรมการพัฒนาระบบบริการสุขภาพ (Service plan) สาขาออร์โธปิดิกส์ เขตสุขภาพที่ ๑ เพื่อร่วมกันพิจารณาโครงการและจัดทำหลักสูตรการพยาบาลเฉพาะทางออร์โธปิดิกส์ โดยศึกษาจากตารางการอบรมการพยาบาลหลักสูตร ๔ เดือน และ ๒ เดือน ประยุกต์เนื้อหาวิชาที่จำเป็นและเกี่ยวข้อง ปรับระยะเวลาให้เป็น ๑๕ วัน โดยแบ่งออกเป็น ๓ module กำหนดตารางวิชาที่เรียนในแต่ละ module โดยมีผู้รับผิดชอบ คือ

๑.๑ module ๑ ในเดือนที่ ๑ มอบหมาย รพ.ในเขตล้านนา ๑ คือ รพ.นครพิงค์ รพ.ลำพูน และ รพ.แม่ฮ่องสอน ระยะเวลา ๕ วัน

๑.๒ module ๒ ในเดือนที่ ๒ มอบหมาย รพ.ในเขตล้านนา ๒ คือ รพ.ลำปาง รพ.แพร่ และ รพ.น่าน ระยะเวลา ๕ วัน

๑.๓ module ๓ ในเดือนที่ ๓ มอบหมาย รพ.ในเขตล้านนา ๓ คือ รพ.เชียงรายฯ และ รพ.พะเยา ระยะเวลา ๕ วัน

1. เขียนโครงการอบรมการพยาบาลออร์โธปิดิกส์ จากผู้ตรวจราชการเขตสุขภาพที่ ๑ และขออนุมัติดำเนินการ
2. แต่งตั้งคณะกรรมการและผู้ประสานงานหลักในการจัดอบรม ของโรงพยาบาลนครพิงค์ โรงพยาบาลน่าน และโรงพยาบาลเชียงรายฯ ที่เป็นเจ้าภาพในการจัดอบรม ซึ่งผู้รับผิดชอบของแต่ละโรงพยาบาลจะเป็นผู้ประสานงานวิทยากรแพทย์ พยาบาล นักกายภาพ นักกิจกรรมบำบัด และนักโภชนากร ตามตารางที่ได้รับมอบหมาย และจัดสรรโควต้าจำนวนพยาบาลผู้เข้าอบรมของแต่ละโรงพยาบาล
3. จัดอบรมตามระยะเวลาที่กำหนด หลังการอบรมคณะกรรมการพัฒนาระบบบริการสุขภาพ (Service plan) สาขาหลักออร์โธปิดิกส์เขตบริการสุขภาพที่ ๑ ร่วมกันสรุปผลสำเร็จของโครงการ

**อภิปรายผล**

โครงการอบรมการพยาบาลออร์โธปิดิกส์ ได้มีการจัดทำโครงการมาแล้ว ๒ ครั้ง ในปี ๒๕๕๙ และ ๒๕๖๑ ผลการดำเนินงาน พบว่า

ในปี ๒๕๕๙ ที่ผ่านมา คณะกรรมการพัฒนาระบบบริการสุขภาพ (Service plan) สาขาหลักออร์โธปิดิกส์เขตบริการสุขภาพที่ ๑ จึงได้ร่วมกันจัดทำหลักสูตรการพยาบาลออร์โธปิดิกส์ระยะเวลา ๑๕ วัน โดยแบ่งออกเป็น ๓ module ให้โรงพยาบาลระดับ A คือ โรงพยาบาลนครพิงค์ โรงพยาบาลลำปาง และโรงพยาบาลเชียงรายประชานุเคราะห์ ได้มีส่วนร่วมในการเป็นเจ้าภาพจัดการอบรม มีผู้เข้ารับการอบรมจำนวน ๕๔ คน จากโรงพยาบาลที่เข้าร่วมโครงการจำนวน ๑๘ ใน ๒๒ โรงพยาบาล คิดเป็นร้อยละ ๘๑.๘๒ ระดับความพึงพอใจของผู้เข้าอบรมต่อการแลกเปลี่ยนเรียนรู้ ร้อยละ ๙๗.๑๒และความคิดเห็นด้านอื่นๆ ต่อการอบรม ร้อยละ ๙๐.๓๘-๙๘.๐๘

ในปี ๒๕๖๑ โรงพยาบาลนครพิงค์ โรงพยาบาลน่าน และโรงพยาบาลเชียงรายประชานุเคราะห์ เป็นเจ้าภาพจัดการอบรม มีผู้เข้ารับการอบรมจำนวน ๕๔ คน จากโรงพยาบาลที่เข้าร่วมโครงการจำนวน ๑๗ ใน ๒๐ โรงพยาบาล คิดเป็นร้อยละ ๘๕ ระดับความพึงพอใจของผู้เข้าอบรมต่อการแลกเปลี่ยนเรียนรู้ ร้อยละ ๙๒.๕๔ และความคิดเห็นด้านอื่นๆ ต่อการอบรม ร้อยละ ๘๔.๖๕-๙๔.๗๔

ซึ่งเห็นได้ว่าโครงการอบรมพยาบาลออร์โธปิดิกส์ ทั้ง ๒ ครั้ง ประสบความสำเร็จตามเป้าหมายที่วางไว้ทุกประการ ทั้งยังช่วยลดค่าใช้จ่ายในการอบรมทั้งหมด คิดเป็น ๖,๙๐๐-๗,๕๐๐ บาทต่อคน เมื่อเปรียบเทียบการส่งพยาบาลเข้าอบรมของหลักสูตรอื่นๆ ได้แก่ หลักสูตร ๑๐ วัน ค่าลงทะเบียน ๘,๐๐๐-๑๒,๐๐๐ บาทต่อคน และหลักสูตร ๔ เดือน ค่าลงทะเบียน ๔๐,๐๐๐-๔๕,๐๐๐ บาทต่อคน

**ความภาคภูมิใจ**

- ได้รับเกียรติจากผู้ตรวจราชการเขตสุขภาพที่ ๑ มอบหมายให้ สาธารณสุขนิเทศ เขตสุขภาพที่ ๑ ในการเปิดการอบรม มอบใบประกาศนียบัตรให้แก่พยาบาลที่เข้าอบรม และกล่าวปิดการอบรม

- ได้รับเกียรติจากนายแพทย์สาธารณสุขจังหวัด ผู้อำนวยการโรงพยาบาล และหัวหน้ากลุ่มการพยาบาล ของโรงพยาบาลนครพิงค์ ลำปาง น่าน และเชียงรายฯ ในการเปิดการอบรมและกล่าวต้อนรับ

- เป็นการจัดทำหลักสูตรการอบรมพยาบาลออร์โธปิดิกส์ ภายใต้ความร่วมมือร่วมใจของคณะอนุกรรมการฯ เขตสุขภาพที่ ๑ เนื่องจากสถาบันอบรมหลัก (ศิริราชร่วมกับเลิดสิน) มีโควตาผู้เข้าอบรมจำนวนจำกัด (๔๐ คน) ได้นำหลักสูตร ๔ เดือน มาปรับและประยุกต์ให้เป็นหลักสูตร ๑๕ วัน และทำให้ประหยัดค่าใช้จ่ายได้ประมาณ ๒ ล้านบาทต่อครั้ง

- การมีส่วนร่วมของคณะกรรมการทั้ง ๓ ล้านนา ในการจัดเตรียมสถานที่อบรม การประสานงาน และการเป็นวิทยากร

- มีการใช้เทคโนโลยีในการเผยแพร่ความรู้ในการอบรม โดยการวาง file ไว้หน้า web page ของ รพ.นครพิงค์ ผู้เรียนสามารถ download ได้ ทำให้ลดค่าใช้จ่ายในการจัดเตรียมเอกสารการอบรม ประมาณ ๑๕,๐๐๐ บาท

- การมีส่วนร่วมของผู้เข้าอบรมในหน้าที่ที่ได้รับมอบหมายในแต่ละวัน ได้แก่ การสรุปบทเรียน การเป็นพิธีกร การนำกิจกรรมเข้าสู่บทเรียน และกิจกรรมอื่นๆ มีการทำงานเป็นทีม และร่วมกันจัดทำเอกสารวิชาการสรุปผลการเรียนรู้ จำนวน ๓ เล่ม (๓๕๕ หน้า)

- ได้รับเกียรติจากผู้ตรวจราชการกระทรวงสาธารณสุข เขตสุขภาพที่ ๑ ผู้อำนวยการสำนักงานเขตสุขภาพที่ ๑ (นายแพทย์สาธารณสุขจังหวัดเชียงใหม่) และ ประธานคณะกรรมการพัฒนาระบบบริการสุขภาพ(ผู้อำนวยการโรงพยาบาลนครพิงค์) เป็นผู้อนุญาตลงนามในใบประกาศนียบัตร

- สัมพันธภาพของคณะอนุกรรมการฯ ทั้ง ๘ จังหวัด และผู้เข้าอบรมทั้ง ๑๐๘ คน เกิดความเชื่อมโยงการพยาบาลออร์โธปิดิกส์ ในเขตสุขภาพที่ ๑ ได้อย่างเป็นรูปธรรม